  Майя Бывальцева 24-тӥ толшоре Удмуртиысь Мер палаталэн витетӥ ӧтчамезлэн нырысетӥ кенешоназ солы кивалтӥсе Рашид Хуснутдиновез бырйизы. Ужрадэ улосвыллэн тӧроез Александр Бречалов но пыриськиз. Гажано ужъюлтошъёс, мон тӥляд юрттэмдылы оскисько. Эшшо золгес оскисько азьланяз пайдалыко ужаммылы Рашид Хуснутдинов, Удмуртиысь Мер палаталэн кивалтӥсезТӧролы воштӥсе огкылысь бырйизы элькунысь экономикая азьвыл министрез, Удмуртиысь вузкаронъя но промышленностья палаталэсь кивалтӥсьсэ Михаил Зайцевез но Ижкарысь сӧсыр нылпиослэн но анай-атайёссылэн мер огазеяськонзылэн кивалтӥсезлэсь воштӥсьсэ, «Лыжи мечты» программалэн улосвыл ёзэтэзлэсь кивалтӥсьсэ Александра Семёноваез. Ватсалом, азьвылгес со Удмуртилэн тӧроезлэсь «Признание» премизэ басьтӥз. Удмуртиысь Мер палаталэн ёзчиосыз пӧртэм ӧръёсъя тямыс ӧриосты юнматӥзы: - мерлыко политикая, тазалыкез утёнъя, уж кусыпъёсъя но ветеранъёслы юрттонъя ӧри; - егитъёсын ужанъя, Атыкай музъемез мылкыд пыӵатонъя, физкультурая, спортъя но тазалыко улон амалъёсты кылдытонъя ӧри; - кышкыттэмлыкъя, адямилэн эрикрадъёсызъя, Чакласьёслэн мер ӧриенызы кусып возёнъя но мер чакланъя ӧри; - экономикаез, ужбергатонэз, калыклы юрттӥськет сётон удысэз но потребительской рынокез азинтонъя ӧри; - экологияя, жилищно-коммунальной возёсъя но интывылъёсты азинтонъя ӧри; - дышетонэз но тодосэз азинтонъя ӧри; - ивортодэтъя сообществоез азинтон но иворъёсты вӧлмытӥсь ёзэсъёсын кусып возён ужпумъёсъя ӧри; - лулчеберетэз азинтон, пӧртэм выжы калыкъёслэсь но вӧсьлыкъёссэс кусыпъёссэс тупатон ужпумъёсъя ӧри. Со сяна, куинь ужась группаосты кылдытӥзы: - этикая ужась группа; - Удмурт Элькунын мерлыко граждан институтъёсты азинтон сярысь докладэз дасянъя ужась группа; - кунмуртъёслэсь быръёнъёсъя эрикрадъёссылэсь быдэсъяськемзэс эскеронъя ужась группа. Тодэ вайытом, Мер палаталэсь огинэтсэ (составзэ) толсур пумын кылдытӥзы. ВАТСАН Рашид Марсович Хуснутдинов Ижкарын 1980-тӥ арын 24-тӥ тулыспалэ вордскиз. Дышетскемез вылӥ юридик (2002-тӥ арын йылпумъяз). Швейцариысь Санкт-Гален университетын стажировка ортчиз (2014 ар). Москваысь М.В. Ломоносов нимо кун университетлэн ужбергатонъя вылӥ школаезлэн квалификационной степенез вань (мастер делового администрирования) (2014 ар). 1999-2015 аръёсы коньдон бергатон огазеяськонъёсын но Удмуртиысь предприятиосын юрисконсульт, валтӥсь юрисконсульт, юридик ёзэтлэн кивалтӥсез, директорлэн воштӥсез, директор луыса ужаз. 2015-тӥ арын тодосъя но эскеронъёсъя, дышетон уже выжиз. Эрикрад удысъя тодос публикациосыз вань. Кышнояськемын, кузпалыныз ӵош куинь нылпиоссэс будэтэ. Пусъемын Росси Федерацилэн Мер палатаезлэн Таукаронэныз, Удмурт Элькунысь Кун Кенешлэн Данъян грамотаеныз, Удмурт Элькунысь Гурт возёсъя но сиён-юонъя министерстволэн Данъян грамотаеныз, Росси Федерациысь Юстицияя министерстволэн Удмурт Элькунъя управлениезлэн Таукарон гожтэтэныз, Ижкар администрацилэн Данъян грамотаеныз. Удмурт Элькунысь Адямилэн эрикрадъёсызъя уполномоченной бордын ужась Адямилэн но кунмуртлэн эрикрадъёсызъя но эрикезъя мер экспертной кенешлэн ёзчиез, Росреестрлэн Удмурт Элькунъя управлениез бордын ужась Мер кенешлэн ёзчиез луэ. 2015-тӥ арын Удмурт Элькунысь Мер палатае быръемын. 2016-тӥ арын инвожое-пӧсьтолэзе ООН-лэн «Добровольчество – технология социальных преобразований» калыккуспо конференциезлэн IX сессияз (Женева, Дворец наций) «Добровольческие основы общественного контроля в регионах Российской Федерации» докладэн пыриськиз. 2018-тӥ арын толшоре-южтолэзе Удмуртиысь Мер палаталэсь Россилы азьмуртэз быръёнъёсын кунмуртъёслэсь быръёнъёсъя эрикрадъёссылэсь быдэсъяськемзэс эскеронъя ужась группаен кивалтӥз. «Ассоциация юристов России» огъяросси мер огазеяськонлэн Удмуртиысь улосвыл ёзэтэзлэн исполкомезлэн тӧроез. Тегъёс: Политика Мерлык Ижкар Удмуртия Мерпалата  